| Patria AMV |
| --- |
| Chorvátska Patria AMVChorvátska Patria AMV |
| **Základná charakteristika** |
| Posádka | 10 - 15 (2-3 členovia posádky a 8-12 vojakov) |
| Dĺžka | 7,75 m |
| Šírka | 2,83 m |
| Výška | 2,35 m |
| Hmotnosť | 16 - 26 t |
| **Pancierovanie a výzbroj** |
| Pancierovanie |  |
| Hlavná zbraň | kanón kalibru 12,7 mm |
| Sekundárne zbrane |  |
| **Pohon a pohyb** |
| Pohon | DI 12 ScaniaDC 12 ScaniaDC 13 Scania 450 kW (600 koní)405 kW (543 koní)360 kW (480 koní) |
| Odpruženie |  |
| Max. rýchlosť | 100 km/h (jazda)10 km/h (plávanie) |
| Pomer výkon/hmotnosť |  |
| Dojazd | 600−1 000 km |
| Priechodnosť | vodná priekopa – 2 mstena – 0,7 mstúpanie – 30 stupňov |

**Patria AMV** je fínske obrnené obojživelné vozidlo 8x8. Je určené na prepravu mechanizovaných jednotiek, ako aj na poskytovanie bojovej podpory pre pešie jednotky.

Vývoj vozidiel Patria AMV sa začal v roku 1995 a jeho cieľom bolo nájsť náhradu za obrnené transportéry Sisu Pasi. Skúšky sa začali v roku 2003 a v tom istom roku boli fínskej armáde dodané prvé vozidlá. Následne bola Patria AMV exportovaná do Chorvátska a Slovinska. V Poľsku bola spustená licenčná výroba modifikovanej verzie, ktorá je známa ako Rosomak. V roku 2022 objednalo tieto vozidlá vo verzii AMV XP Slovensko, ktoré tiež spustilo v roku 2024 licenčnú výrobu.

Konštrukcia
-----------

Patria AMV bola navrhnutá tak, aby poskytovala optimálnu modularitu a bola prispôsobiteľná pre širokú škálu verzií bez zmeny základných systémov vozidla. Poskytuje tak platformu pre tieto varianty: obrnený transportér, bojové vozidlo pechoty, veliteľské vozidlo, sanitka, prieskumné vozidlo, protitankové vozidlo s riadenými strelami, obrnené opravárenské a záchranné vozidlo a nakoniec 120 mm mínometný systém.

Patria AMV je poháňaná dieselovým motorom Scania DI12 s výkonom 480. K dispozícii sú aj dieselové motory Scania DC 12 alebo DC 13 s výkonom 543 alebo 600 koní. Vozidlo na podvozku 8×8 sa dokáže na ceste pohybovať rýchlosťou až 100 km/h, a dojazd má až 1 000 kilometrov. Navyše sa dokáže bez prípravy aj plaviť. K jeho obsluhe postačuje dvojčlenná osádka a v základnej konfigurácii bojového vozidla má v zadnom priestore miesto pre 10 vojakov.

Patria AMV je vybavená modulárnou balistickou ochranou. Pancierovanie pozostáva z vymeniteľných modulov rôznej hrúbky a môže byť prispôsobené požiadavkám misie. Ťažké pancierovanie môže byť odstránené počas mieru alebo počas prepravy a po príchode vozidla do bojového priestoru môže byť opäť nainštalované. Modulárne pancierovanie tak môže poskytovať posádke rôznu úroveň ochrany podľa normy STANAG 4569: od Level 1 (proti munícii kalibru 7.62mm) do Level 6 (proti priebojnej munícii do kalibru 30mm). Vozidlo má tiež výbornú protimínovú ochranu, ktorá ochráni posádku pred výbuchom až do 10 kg TNT. V závislosti od pancierovania a výybroje má potom obrnený transportér hmotnosť od 16 do 26 ton.

Štandardné AMV fínskej armády sú vyzbrojené diaľkovými zbraňovými stanicami Protector M151, ktoré sú vybavené 12,7 mm guľometom a 40 mm automatickým granátometom. Tento variant je v službách fínskej armády známy ako XA-360. V závislosti od požiadaviek zákazníka je možné osadiť širokú škálu zbraní.

Druhým fínskym modelom je XA-361, ktorý je vybavený diaľkovo ovládanou 120 mm mínometnou vežou Patria Nemo.

Poľský KTO Rosomak predstavuje variant bojového vozidla pechoty vybavený vežou Oto Melara Hitfist-30P, ktorá je vyzbrojená 30 mm kanónom Mk 44 a 7,62 mm guľometom UKM-2000C. Neskoršie verzie Rosomak-M2 a M3 sú v podstate obrnené transportéry vybavené otvorenou vežou OSS-D so 40 mm granátometom Mk-19 alebo ťažkým guľometom NSW/WKM-B kalibru 12,7 mm.

Slovenská verzia AMV XP je vybavená domácou vežou TURRA 30 s kanónom GTS-30/N kalibru 30 mm.

Používatelia
------------

### Súčasní používatelia

* Fínsko  Fínsko
* Chorvátsko  Chorvátsko
* Juhoafrická republika  Juhoafrická republika
* Poľsko  Poľsko
* Slovensko  Slovensko - objednalo 76 obrnených vozidiel AMV XP v hodnote 447 miliónov eur v auguste 2022. 60 kusov bude v bojovej verzii, ďalších 10 v zdravotníckej verzii a šesť kusov bude veliteľských. Prvé z objednaných vozidiel bolo SR dodané 26. septembra 2023 a išlo o zdravotnícku verziu. Po dodaní prvých osem vozidiel, ktoré boli vyrobené vo Fínsku, sa montáž presunula do slovenskej spoločnosti CSM Industry v Tisovci. Tu bude vyrobených zvyšných 68 vozidiel, ktoré by mali Ozbrojené sily SR prevziať do roku 2027.
* Slovinsko  Slovinsko
* Poľsko  Poľsko
* Spojené arabské emiráty  Spojené arabské emiráty
* Švédsko  Švédsko

Referencie
----------

1. ↑   *Patria AMV* [online]. militarytoday.com, [cit. 2024-03-07]. Dostupné online.
2. ↑   *Rosomak 8x8 IFV APC* [online]. armyrecognition.com, [cit. 2024-03-07]. Dostupné online.
3. ↑   *First of 76 Patria 8x8 Armoured Modular Vehicles (AMV) XP is already in Slovakia* [online]. Bratislava: Ministerstvo obrany SR, [cit. 2024-03-07]. Dostupné online.
4. ↑  TOMÁŠ, Viktor. *Slovensko rozbehlo vlastnú výrobu vozidiel Patria AMV XP* [online]. futurearmy.sk, 2024-02-23, [cit. 2024-03-07]. Dostupné online.
5. ↑   *Patria AMV Armored Modular Vehicle* [online]. fighting-vehicles.com, 2015-12-06, [cit. 2024-03-07]. Dostupné online.